**EVALUAREA TEMATICĂ A**

**PRIMĂRIEI MUNICIPIULUI REȘIȚA, JUDEȚUL CARAȘ-SEVERIN**

**PRIVIND IMPLEMENTAREA**

**STRATEGIEI NAŢIONALE ANTICORUPŢIE 2016 – 2020**

**Raport de evaluare**

**Iunie 2019**

1. **Introducere**
2. **Constatări**
3. **Bune Practici**
4. **Recomandări**

**I. INTRODUCERE**

*Adresa fizică*: strada Pța. 1 Decembrie 1918 nr.1A, cod poștal 320084, municipiul Reșița, județul Caraș-Severin.

*Adresa virtuală*: www.primariaresita.ro

Cadrul legal care reglementează activitatea instituţiei:

* Lege nr. 215 din 23 aprilie 2001 - Legea administraţiei publice locale cu modificările și completările ulterioare;
* Legea nr. 273/2006 a finanţelor publice locale, cu modificările şi completările ulterioare;
* Legea nr. 52/2003 privind transparenţa decizională în administraţia publică, cu modificările şi completările ulterioare;
* Legea nr. 544/2001 privind liberul acces la informaţiile de interes public, cu modificările şi completările ulterioare;
* Hotărârea Guvernului României nr. 878/2005 privind accesul publicului la informaţia privind mediul, cu modificările şi completările ulterioare;
* Legea nr. 213/1998 privind proprietatea publică şi regimul acesteia, cu modificările şi completările ulterioare;
* Legea nr. 350/2001 privind amenajarea teritoriului şi urbanismul, cu modificările şi completările ulterioare;
* Legea nr. 51/2006 a serviciilor comunitare de utilităţi publice, republicată, cu modificările şi completările ulterioare;
* Legea nr. 92/2007 a serviciilor de transport public local, cu modificările şi completările ulterioare;
* Ordonanţa Guvernului României nr. 43/1997 privind regimul drumurilor, republicată, cu modificările şi completările ulterioare;
* Ordonanţa de Urgenţă a Guvernului României nr. 162/2008 privind transferul ansamblului de atribuţii şi competenţe exercitate de Ministerul Sănătăţii către autorităţile administraţiei publice locale, cu modificările şi completările ulterioare;
* Legea nr. 98/2016 privind achiziţiile publice;
* Hotărârea Guvernului României nr. 385/2016 pentru aprobarea Normelor metodologice de aplicare a prevederilor referitoare la atribuirea contractului de achiziţie publică/acordului-cadru din Legea nr. 98/2016 privind achiziţiile publice;
* Legea nr. 99/2016 privind achiziţiile sectoriale;
* Legea nr. 100/2016 privind concesiunile de lucrări şi concesiunile de servicii;
* Legea nr. 176/2010 privind integritatea în exercitarea funcţiilor şi demnităţilor publice, pentru modificarea şi completarea Legii nr. 144/2007 privind înfiinţarea, organizarea şi funcţionarea Agenţiei Naţionale de Integritate, precum şi pentru modificarea şi completarea altor acte normative;
* Legea nr. 161/2003 privind unele măsuri pentru asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, cu modificările şi completările ulterioare;
* Codul penal;
* Legea nr. 251/2004 privind unele măsuri referitoare la bunurile primite cu titlu gratuit cu prilejul unor acţiuni de protocol în exercitarea mandatului sau a funcţiei;
* Legea nr. 571/2004 privind protecţia personalului din autorităţile publice, instituţiile publice şi din alte unităţi care semnalează încălcări ale legii;
* Legea nr. 188/1999 privind Statutul funcționarilor publici, republicată, cu modificările și completările ulterioare;
* Ordonanța de urgență a Guvernului nr. 57/2019 privind Codul Administrativ.

Misiune / atribuții/ competențe: Primăriei Municipiului Reșița soluționează problemele de interes local, în vederea realizării serviciilor publice de interes municipal.

**Aspecte generale privind organizarea și funcționarea Primăriei municipiului Reșița și a structurilor subordonate incluse în procesul de evaluare:**

**Organigrama instituției** poate fi consultată pe pagina de internet a instituției, la adresa:

<http://www.primariaresita.ro/portal/cs/resita/portal.nsf/AllByUNID/organigrama-000043ae?OpenDocument>

**Număr total poziții/ funcții**prevăzute în statul instituției: 356, dintre care:

* Nr. poziții ocupate (la data de 03.06.2019): 338
* Nr. poziții vacante (la data de 03.06.2019): 18

- Nr. funcții de conducere: 29 (din totalul de 365).

**Structuri subordonate:**

**- cu personalitate juridică**

* Direcția de Asistență Socială,
* Direcția pentru Întreținerea și Repararea Patrimoniului Consiliului Local, Serviciul de Iluminat Public și Deszăpezire,
* Clubul Sportiv Municipal Școlar Reșița,

**- fără personalitate juridică**

* Serviciul Public Comunitar de Evidența Persoanelor al Municipiului Reșița,
* Serviciul Voluntar pentru Situații de Urgență.

***Misiunea de evaluare*** a constat în completarea chestionarului de evaluare tematică și analiza modului de implementare a măsurilor din SNA 2016-2020 vizate la fața locului, respectiv desfășurarea vizitei la fața locului, în data de **25 iunie 2019** între orele 13.00-15.00.

Temele de evaluare ce au făcut obiectul discuției au fost:

(1) **conflictele de interese**;

(2) **transparența instituțiilor publice și accesul la informațiile de interes public deținute de acestea**;

(3) **incompatibilități;**

(4) **declararea cadourilor**;

(5) **protecția avertizorului în interes public**.

În cadrul primei teme, privind conflictul de interese, a fost abordată și problema pantouflage-ului. În cadrul celei de-a doua teme, accesul la informații de interes public, au fost purtate discuții și cu privire la transparența procesului decizional și în context aplicarea prevederilor Legii nr. 52/2003 privind transparenta decizionala in administrația publică.

**Componența echipei de evaluare:**

**-** Doamna  **,** șef serviciu, inspector de integritate, Agenția Națională de Integritate, reprezentant al platformei autorităților independente și instituțiilor anticorupție;

- Doamna, consilier, Direcţia Integritate, Bună Guvernare și Politici Publice, Ministerul Dezvoltării Regionale și Administrației Publice, reprezentant al platformei de cooperare a administrației publice locale;

- Domnu**l** , consilier, Direcţia Integritate, Bună Guvernare și Politici Publice, Ministerul Dezvoltării Regionale și Administrației Publice, reprezentant al platformei de cooperare a administrației publice locale.

**Din partea Secretariatului tehnic al Strategiei Naționale Anticorupție: domnul ,** personal de specialitate juridică asimilat judecătorilor și procurorilor, Direcția de Prevenire a Criminalității, Ministerul Justiției.

**Reprezentanții Primăriei Municipiului Reșița**, care au luat parte la întâlnire au fost:

- Domnul – primarul municipiului Reșița;

- Domnul – administratorul public al municipiului Reșița;

- Doamna – consilier, responsabil aplicare Legea nr.544/2001;

- Doamna – șef Serviciul Gestionarea Resurselor Umane, Salarizare;

- Doamna – consilier, Compartimentul Control Intern Managerial;

- Doamna – consilier juridic;

- Doamna – consilier, Serviciul Gestionarea Resurselor Umane, Salarizare;

- Domnul – consilier, Compartimentul Informatică și Baze de Date;

- Domnul – șef Serviciul Achiziții.

**II. CONSTATĂRI**

Până la efectuarea misiunii de evaluare tematică, Primăria Municipiului Reșița nu a transmis Direcției Integritate, Bună Guvernare și Politici Publice niciunul din documentele cuprinse în Strategia Națională Anticorupție 2016-2020.

Precizăm faptul că în cadrul discuțiilor avute la fața locului cu reprezentanții instituției, echipa de evaluare a analizat codul de etică, respectiv regulamentul intern al instituției, formulând observații/recomandări cu privire la forma și conținutul acestora. Totodată în cadrul discuției au fost clarificate aspecte specifice Metodologiei de identificare a riscurilor și vulnerabilităților la corupție pentru autoritățile administrației publice locale, în acest sens, echipa de evaluare recomandând atât la fața locului, cât și prin prezentul raport contactarea responsabilului desemnat la nivelul DIBGPP pentru Regiunea de dezvoltare Vest în vederea întreprinderii demersurilor pentru elaborarea documentelor.

Discuțiile echipei de experți cu specialiștii responsabili pe domeniile ce fac obiectul evaluării au încercat să scoată în evidență, pe cât posibil, modul de înțelegere și aplicare a prevederilor legale pe fiecare secțiune în parte.

**CONFLICTE DE INTERESE**

În cadrul Primăriei Municipiului Reșița nu existã persoane în cazul cãrora Agenţia Naţionalã de Integritate sã fi emis rapoarte de evaluare prin care sã se constate încãlcarea regimului juridic al conflictelor de interese, pe parcursul anului 2018.

În legătură cu această temă, evaluarea a avut ca obiectiv și gradul de înțelegere și de aplicare a prevederilor legii de către responsabilul cu declarațiile de avere și interese.

Reprezentantul Agenției Naționale de Integritate a clarificat aspecte referitoare la completarea și depunerea declarațiilor de avere și interese, atât în termenul legal, cât și în afara termenului legal de depunere și legat de anonimizarea/confidențialitatea informațiilor pe care acestea le conțin și documentele care trebuie să însoțească declarațiile în cazul confidențializării informațiilor din acestea.

Din discuțiile purtate cu reprezentanții instituției a reieșit faptul că registrul declarațiilor de avere și interese este ținut și în format electronic.

Persoanele responsabile cu implementarea prevederilor legale referitoare la declarațiile de avere, și de interese (pentru evidența consilierilor locali persoanele fiind nominalizate prin act administrativ distinct) păstrează evidența declarațiilor depuse și oferă dovadă de primire a declarațiilor. Totodată, ni s-a precizat faptul că nu au fost solicitate consultări din partea personalului.

La nivelul primăriei nu a fost elaborată/adoptată o procedură internă privind prevenirea și gestionarea conflictelor de interese. De asemenea, nu sunt stabilite canalele de comunicare în eventualitatea sesizării unui potențial conflict de interese.

Referitor la desfășurarea procedurilor de atribuire a contractelor de achiziție publică la nivelul instituției, a fost emis un avertisment de integritate cu privire la potențiale conflicte de interese de către sistemul PREVENT, fiind vorba de o eroare de redactare a unui cod numeric personal, care a fost remediată ulterior.

***PANTOUFLAGE (INTERDICȚIA POST ANGAJARE)***

La nivelul Primăriei Municipiului Reșița nu există instrumente privind respectarea prevederilor legale referitoare la pantouflage (art. 94 alin. 3 din Legea nr. 161/2003 privind unele măsuri pentru asigurarea transparenței în exercitarea demnităților publice, a funcțiilor publice și în mediul de afaceri, prevenirea și sancționarea corupției și a O.U.G. nr. 66/2011, art. 13 alin. 1 privind prevenirea, constatarea și sancționarea neregulilor apărute în obținerea și utilizarea fondurilor europene și/sau a fondurilor publice naționale aferente acestora) și nici în aplicarea dispozițiilor art. 11 din Legea nr. 176/2010 privind integritatea în exercitarea funcțiilor și demnităților publice.

Personalul instituției nu a participat la programe de instruire pe temele specifice domeniului și, la nivelul instituției nu există un instrument pentru evaluarea gradului de cunoaștere de către personal, a normelor privind conflictul de interese, în consecință gradul de cunoaștere de către personal nu a fost evaluat.

**TRANSPARENȚA INSTITUȚIILOR PUBLICE ȘI ACCESUL LA INFORMAȚIILE DE INTERES PUBLIC DEȚINUTE DE ACESTEA**

Discuțiile cu privire la această temă s-au purtat cu responsabilii pe transparență decizională și pe accesul la informații de interes public.

Astfel, din discuția cu responsabilul desemnat prin dispoziție cu aplicarea prevederilor Legii nr. 544/2001 la nivelul Primăriei Municipiului Reșița nu este elaborată o procedură operațională privind activitatea specifică liberului acces la informațiile de interes public. De asemenea, la nivelul instituției este desemnat un responsabil pentru relația cu presă gestionând solicitările venite din partea ziariștilor, în conformitate cu termenele legale prevăzute. Conferințele de presă sunt realizate cel puțin lunar.

Persoana responsabilă de aplicarea Legii nr. 544/2001 nu a beneficiat de instruire de specialitate în anul 2018, întrucât nu au fost achiziționate cursuri de formare profesioanlă.

Din verificarea paginii de internet a instituției, a reieșit că sunt publicate toate informațiile prevăzute la art. 5 alin. (1) din Legea nr. 544/2001, conform standardelor Anexei nr. 4 la Strategia Națională Anticorupție 2016-2020 (<http://www.primaria-resita.ro/portal/cs/resita/portal.nsf/AllByUNID/0000480E?OpenDocument>). În același timp din discuție a rezultat faptul că o parte dintre acestea se regăsesc și la avizier. Totodată, rapoartele de activitate nu sunt publicate.

La nivelul Primăriei Municipiului Reșița nu a fost înregistrată nicio reclamație administrativă având ca obiect neaplicarea prevederilor Legii nr. 544/2001.

Ca metode de comunicare online a informațiilor de interese public, Primăria Municipiului Reșița folosește atât adresa directă de web, cât și pagina de Facebook dedicată unde vizitatorii pot pune întrebări în mediul online. Pentru a veni în întâmpinarea cetățeanului există pe pagina de internet a Primăriei Municipiului Reșița o rubrică unde petițiile și solicitările se pot depune electronic. Totodată, există o linie telefonică intitulată „Telefonul Cetățeanului” și există la intrarea în sediul instituției un Centru de Informare pentru Cetățeni și există pe site-ul instituției o registratură electronică, unde cetățenii pot verifica stadiul în care se află documentele depuse. De asemenea, pe pagina de internet a instiuției se regăsesc adresele de e-mail (împreună cu nr. de telefon) ale persoanelor desemnate cu activitatea de comunicare, dar și o adresă dedicată – [centru@primariaresita.ro](mailto:centru@primariaresita.ro).

În ceea ce privește transparența decizională, pe pagina de internet a instituției, informațiile referitoare la această tematică se regăsesc în mai multe secțiuni:

* <http://www.primariaresita.ro/portal/cs/resita/portal.nsf/AllByUNID/rapoarte-de-evaluare-a-implementarii-legii-522003-000047ce?OpenDocument>
* <http://www.primariaresita.ro/portal/cs/resita/portal.nsf/AllByUNID/proiecte-de-hotarare-0000387a?OpenDocument>
* <http://www.primariaresita.ro/portal/cs/resita/portal.nsf/AllByUNID/ordinea-de-zi-0000388e?OpenDocument>
* <http://www.primariaresita.ro/portal/cs/resita/portal.nsf/AllByUNID/proiecte-de-hotarare-supuse-dezbaterii-publice-0000387e?OpenDocument>
* <http://www.primariaresita.ro/portal/cs/resita/portal.nsf/AllByUNID/procese-verbale-00003882?OpenDocument>, etc.

De asemenea, există colaborare cu organizațiile neguvernamentale și o evidență a acestora în funcție de domeniul în care activează. Totodată, a fost numită o persoană responsabilă cu gestionarea relației cu societatea civilă.

Din verificarea paginii de internet a instituției, a reieșit că sunt publicate pe pagina de internet a instituției rapoartele de activitate, procesele verbale ale ședințelor Consiliului Local, proiectele de acte normative și hotărârile Consiliului Local.

Cu referire la prevederile Legii nr. 109/2007 privind reutilizarea informațiilor din instituțiile publice, cu modificările și completările ulterioare, prin care au fost implementate în legislația națională prevederile Directivei 2003/98/EC, nu există o persoană desemnată responsabilă cu publicarea datelor deschise și nici nu fost identificate la nivelul instituției seturi de date în vederea publicării lor pe portalul data.gov.ro, documentele nefiind publicate pe site-ul instituției în format deschis.

Conform celor declarate de reprezentanții instituției în chestionarul tematic de evaluare personalul instituției nu a beneficiat de instruire de specialitate privind furnizarea informațiilor de interes public.

**INCOMPATIBILITĂȚI**

Conform celor declarate în chestionarul tematic de evaluare şi a discuțiilor care au avut loc în cadrul şedinţei de evaluare au fost constatate următoarele aspecte:

În cadrul instituției nu există persoane pentru care Agenția Națională de Integritate să fi emis rapoarte de evaluare, în perioada de referință, prin care să se constate încălcarea regimului juridic al incompatibilităților.

Din discuțiile purtate cu reprezentanții instituției, a reieșit faptul că nu sunt situații de subordonare directă în cadrul serviciilor instituției, între soți sau între rude, în cazul funcționarilor publici și, de asemenea, au fost identificate funcțiile sensibile.

Conform celor declarate de reprezentanții instituției, pentru sesizarea unei situații de incompatibilitate nu există niciun canal de comunicare. Singura metodă de verificare utilizată în cadrul instituției o reprezintă verificarea declarațiilor de avere și interese.

Personalul instituției nu a participat la programe de pregătire profesională în ceea ce privește regimul juridic al incompatibilităților și nici nu au fost diseminate în cadrul instituției chestionare pentru evaluarea gradului de cunoaștere de către angajați a normelor privind situațiile de incompatibilitate.

**DECLARAREA CADOURILOR**

Referitor la această tematică, din discuțiile purtate cu reprezentanții primăriei a reieșit faptul că, până în prezent nu a fost constituită Comisia de evaluare și inventariere a bunurilor primite cu titlu gratuit cu prilejul acțiunilor de protocol.

Conform celor declarate de reprezentanții instituției în chestionarul tematic de evaluare, în instituție nu există documente de evidență pentru declararea cadourilor, conform Legii nr. 251/2004 privind bunurile primite cu titlu gratuit cu prilejul unor acțiuni de protocol în exercitarea mandatului sau a funcției.

Instituția nu a desfășurat programe de informare pentru personal cu privire la bunurile primite cu titlu gratuit cu prilejul unor acțiuni de protocol în exercitarea mandatului sau a funcției și nici nu au fost diseminate chestionare de evaluare a gradului de cunoaștere de către angajați a normelor referitoare la declararea cadourilor.

La nivelul instituției nu există o procedură internă privind declararea cadourilor. Evaluatorii au reamintit că trebuie aduse la îndeplinire prevederile Legii nr. 251/2004 *privind unele măsuri referitoare la bunurile primite cu titlu gratuit cu prilejul unor acțiuni de protocol în exercitare mandatului sau a funcției,* fiind fără relevanță faptul că nu au fost primite bunuri de natura celor care fac obiectul legii. În măsura în care instituția evaluată apreciază că legislația primară și secundară în materie este insuficientă, poate avea în vedere inclusiv elaborarea unei proceduri pe această temă.

**PROTECȚIA AVERTIZORULUI ÎN INTERES PUBLIC**

Referitor la această tematică, la nivelul Primăriei Municipiului Reșița nu este desemnată o persoană sau o structură responsabilă cu primirea și soluționarea avertizărilor în interes public și nici nu au fost semnalate cazuri de avertizări în interes public sau cel puţin nu au existat sesizări care să fi fost calificate astfel.

Conform celor declarate de reprezentanții instituției la momentul vizitei, în cazul în care un angajat dorește să sesizeze o faptă de încălcare a legii în legătură cu activitatea instituției, deși la nivelul instituției nu există o procedură dedicată primirii și soluționării avertizărilor în interes public, canalul de comunicare internă implementat îl reprezintă rubrica dedicată acestui subiect care se regăsește pe pagina de internet a instituției.

Personalul din cadrul instituției nu a beneficiat de programe de informare sau de formare în ceea ce privește regimul protecției avertizorilor în interes public.

**III. BUNE PRACTICI**

Nu este cazul.

**III. RECOMANDĂRI**

**CONFLICTELE DE INTERESE**

Se recomandă:

1. Elaborarea unei proceduri privind conflictul de interese și stabilirea canalelor de comunicare în eventualitatea sesizării unui potențial conflict de interese. Această procedură va trebui să aibă în vedere prevederile legale referitoare la interdicţia post angajare (pantouflage).
2. Aplicarea periodică de chestionare pentru evaluarea gradului de cunoaștere de către personalul din cadrul instituției a normelor privind declararea averilor și intereselor, a normelor referitoare la conflictele de interese;
3. Organizarea de programe de instruire pentru personalul instituției cu privire la conflictele de interese în timpul și după exercitarea funcției (inclusiv pantouflage-ul);
4. Se recomandă instituirea unui mecanism privind identificarea tuturor persoanelor din cadrul instituției care au obligația depunerii declarațiilor de avere și de interese în cazul numirilor/încetărilor în/din exercitarea funcției publice, a posibilelor conflicte de interese în cazul comisiilor de concurs a depășirii termenelor, transmiterea documentelor către Agenția Națională de Integritate, etc. Totodată, precizăm faptul că o astfel de evidență (se recomandă un format electronic, într-un un program de calcul tabelar (de exemplu Excel) sau într-un alt format – care sa cuprindă funcția, compartimentul, data angajării,/ încetării etc.) are, totodată, rolul de a facilita activitatea persoanei responsabile cu implementarea prevederilor Legii nr. 176/2010 și poate fi utilă pentru desfășurarea activității întregii instituții. Se poate avea în vedere, ca exemplu de bună practică, corelarea programelor informatice de la structura de resurse umane cu prevederile specifice din legislația declarațiilor de avere și de interese.

**TRANSPARENȚA INSTITUȚIILOR PUBLICE ȘI ACCESUL LA INFORMAȚIILE DE INTERES PUBLIC DEȚINUTE DE ACESTEA**

Se recomandă:

1. Desemnarea unei persoane responsabile cu prevederile Legii nr. 109/2007 privind reutilizarea informațiilor din instituțiile publice, cu modificările și completările ulterioare, prin care au fost implementate în legislația națională prevederile Directivei 2003/98/EC și publicarea informațiilor/documentelor în format deschis atât pe pagina de internet a instituției, cât și pe data.gov.ro, astfel încât să fie utilizate în mod liber, reutilizate și redistribuite de către persoane interesate;
2. Aplicarea prevederilor art. 197 alin. (5) din Codul Administrativ referitoare la comunicarea și aducerea la cunoștință a actelor administrative, respectiv crearea unei secțiuni distincte în prima pagină a meniului paginii de internet numită Monitorul Oficial Local și publicarea informațiilor conform procedurii prevăzute în Anexa nr. 1 a actului normativ;
3. Organizarea de programe de instruire pentru personalul instituției privind furnizarea informațiilor de interes public și, respectiv privind datele deschise.

**INCOMPATIBILITĂȚI**

Se recomandă:

1. Elaborarea la nivelul instituției a unei proceduri care să se refere la evitarea și gestionarea în cazul apariției, a unor situații de încălcare a regimului incompatibilităților;
2. Organizarea de programe de pregătire profesională în ceea ce privește regimul juridic al incompatibilităților și diseminarea în cadrul instituției a unor chestionare pentru evaluarea gradului de cunoaștere de către angajați a normelor privind situațiile de incompatibilitate;
3. Diseminarea la nivelul instituției de chestionare pentru evaluarea gradului de cunoaștere a prevederilor legale care reglementează regimul juridic al incompatibilităților, în contextul numeroaselor modificări legislative survenite în ultima perioadă în acest domeniu și, în special, în cazul aleșilor locali.

**DECLARAREA CADOURILOR**

Se recomandă:

1. Respectarea dispozițiilor *Legii nr. 251/2004 privind unele măsuri referitoare la bunurile primite cu titlu gratuit cu prilejul unor acțiuni de protocol în exercitarea mandatului sau a funcției,* prin:

- Constituirea Comisiei de evaluare și inventariere a bunurilor primite cu titlu gratuit cu prilejul acțiunilor de protocol;

- Elaborarea unui registru de evidență a cadourilor și publicarea listei pe pagina de internet a instituției.

În măsura în care instituția evaluată apreciază că legislația primară și secundară în materie este insuficientă, poate avea în vedere inclusiv elaborarea unei proceduri pe această temă.

1. Organizarea de programe de informare pentru personal cu privire la bunurile primite cu titlu gratuit cu prilejul unor acțiuni de protocol în exercitarea mandatului sau a funcției și aplicarea periodică de chestionare de evaluare a gradului de cunoaștere de către angajați a normelor referitoare la declararea cadourilor.

**PROTECȚIA AVERTIZORULUI ÎN INTERES PUBLIC**

Se recomandă:

1. Elaborarea unei proceduri privind protecția avertizorului în interes public sau actualizarea Codului etic cu prevederi referitoare la protecția avertizorului în interes public, care să aibă în vedere:

* Desemnarea unei persoane sau a unei structuri responsabile cu primirea și soluționarea avertizărilor în interes public;
* Protecţia identităţii avertizorilor de integritate;
* Soluţionarea pe fond a sesizărilor;
* Protecţia avertizorilor de integritate împotriva unor acţiuni represive.

1. Organizarea de programe de informare sau de formare în ceea ce privește regimul protecției avertizorilor în interes public.

**ALTELE**

1. Implementarea Metodologiei de identificare a riscurilor și vulnerabilităților la corupție pentru autoritățile administrației publice locale, instrument de lucru disponibil pe pagina de internet a Ministerului Dezvoltării Regionale și Administrației Publice la secțiunea Integritate și bună guvernare (<http://mdrap.ro/sna-2016-2020>);

2. Întrucât, în prezent, la nivelul Primăriei Municipiului Reșița nu se implementeză prevederile Strategiei Naționale Anticorupție 2016-2020, echipa de evaluare recomandă demararea actvității de elaborare a documentelor specifice, cât și organizarea unor întâlniri la nivelul structurilor subordonate ale responsabililor pe temele specifice prevenirii corupției și promovării transparenței și integrității din cadrul structurii supraordonate cu omologii de la nivelul subordonatelor în vederea realizării monitorizării stadiului aplicării prevederilor SNA 2016-2020 la nivelul acestora;

3. Având în vedere faptul că pe pagina de internet a instituției, în prezent, nu se regăsește o secțiune dedicată domeniului integritate sau vreun document aferent SNA 2016-2020, echipa de evaluare recomandă construirea unei astfel de ramificații în cadrul paginii web a instituției unde să se regăsească documentele specifice domeniului (de ex: declarația de aderare, rapoartele anuale privind stadiul implementării SNA 2016-2020, planul de integritate etc.).

4. Publicarea declarației de aderare la SNA 2016-2020 pe pagina de internet a instituției;

5. Având în vedere că Regulamentul Intern și Codul de etică au fost elaborate cu mult timp în urmă, recomandăm actualizarea acestora în conformitate cu legislația în vigoare și având în vedere evoluțiile înregistrate în activitatea instituției.